ועדת העלייה, הקליטה והתפוצות, כנסת 25, פרוטוקול מספר 93, 2023-09-19 00:00

עודד פורר: בוקר טוב, אני מתכבד לפתוח את ישיבת ועדת העלייה, הקליטה והתפוצות

עודד פורר:  היום 19 בספטמבר 2023, ד' בתשרי התשפ"ד

עודד פורר:  שנה טובה לכולם וחתימה טובה

עודד פורר:  אני מתכבד לפתוח את ישיבת הוועדה בנושא סיוע המדינה לבני הקהילה היהודית המרוקאית שנפגעו בעקבות רעידת האדמה

עודד פורר:  בפתח הדברים אני אציין שבמרוקו יש קהילה יהודית מאוד מאוד ציונית, מאוד מאוד מקושרת למדינת ישראל, עם היסטוריה ומורשת מפוארות

עודד פורר:  זכיתי לבקר בקהילה הזאת לפני כארבעה חודשים במשלחת שיצאה מהכנסת עם הסוכנות היהודית, הינו במרקש ובקזבלנקה

עודד פורר:  נפגשנו עם ראשי הקהילה, וראינו עד כמה הם משמעותיים גם בחיים במרוקו וגם בשימור החיים היהודיים שם

עודד פורר:  המסורת, המבנים של הקהילה, בתי הכנסת ובתי העלמין

עודד פורר:  כולנו שמענו בצער על רעידת האדמה הקשה שהתחוללה שם, עם הנזקים הקשים שהיא גרמה גם בנפש וגם ברכוש

עודד פורר:  ראיתי תמונות של בית הכנסת שביקרנו בו במרקש, הבנתי שבית הכנסת עצמו לא נפגע, אבל בכניסה עצמה ממש רואים את תל האבנים

עודד פורר:      מניין ההרוגים ברעידת האדמה הזו עומד על כ-3,000, מהנתונים האחרונים שאנחנו קיבלנו בשבוע האחרון

עודד פורר:  עיקר הנזק היה בכפרים ובערים, אבל העיר העתיקה במרקש ספגה נזקים כבדים

עודד פורר:  ברובע היהודי סמטאות הפכו לעיי חורבות

עודד פורר:  אנחנו רוצים לקבל דיווח על מצב בית העלמין ועל בית הכנסת

עודד פורר:  הוועדה הזאת פועלת גם בוועדת התפוצות, אנחנו עוסקים פה הרבה בענייני קליטה ועלייה, אבל גם בענייני הקשר עם התפוצות

עודד פורר:  יש מחויבות למדינת ישראל, ככל שאפשר וניתן, להראות שאנחנו לא משאירים אף קהילה יהודית מאחור ויודעים לתת את הסיוע הנדרש

עודד פורר:  לפני שאני אתן לנוכחים כאן לדבר, אני רוצה לשמוע את האנשים שם

עודד פורר:  קובי יפרח, מקהילת יהודי מרוקו, בבקשה

קובי יפרח: בוקר טוב, מה שלומכם?      

עודד פורר: בוקר טוב, תאר לנו את המצב במרוקו

קובי יפרח: ראש הקהילה שלנו דוד קדוש צריך להצטרף לוועדה

קובי יפרח:  נתחיל בהתחלה, ביום שישי בשעה 11 ורבע בבוקר מתרחשת רעידת אדמה

קובי יפרח:  אני גר בעיר העתיקה אל-מדינה

קובי יפרח:  הבית ממש ממש רועד וזז מצד לצד, כולם בורחים החוצה, מחוץ לבית ומבינים את ההרס המאוד מאוד גדול

קובי יפרח:  הבית שלנו, הוא הבית הראשון שמחוץ למלאח, לרובע היהודי

קובי יפרח:  יותר נכון, מחוץ לעיר העתיקה וצמוד לרובע היהודי

קובי יפרח:  אנחנו מגלים הרס וחורבן מאוד מאוד גדול שקרה ברובע היהודי

קובי יפרח:  כולם בורחים ויוצאים החוצה, מאות משפחות, אנשים פצועים והרוגים וכולם יוצאים בריצה החוצה

קובי יפרח:  במשך לילה שלם, הלילה של יום שישי, אנחנו ישנים בחוץ עם עשרות אלפי תושבים מקומיים ובבוקר מגלים את ההרס

קובי יפרח:  הרס גם בבית הכנסת אל פאסיין, בית כנסת משנת 1840, גם בבית הכנסת אלעזמה שהוא משנת 1492 וגם בבית העלמין

קובי יפרח:  מגלים שלמשפחת חליבה נהרס הבית, וגם למשפחת יפרח וגם לעוד משפחה שנמצאת ברובע היהודי

קובי יפרח:  אנחנו מגלים שלהרבה תושבים נהרסו הבתים

קובי יפרח:      יום שבת, אנחנו קהילה שומרת שבת, בין לבין מתקדמים כדי לראות איך לעזור אחד לשני, ובצאת השבת מתחילים לאמוד את הנזקים ולהתחיל לעבוד, כמו שאומרים

קובי יפרח:  יש לנו כאן נציגים ממרקש, איזק אוחיון נמצא פה, הוא בבית הכנסת עכשיו

עודד פורר: ז'ק אוחיון, הגבאי של בית הכנסת, בוא תספר לנו מה המצב בבית הכנסת

עודד פורר:  הבנתי שבית הכנסת לא ניזוק

ז'ק אוחיון: כשאתה נכנס לבית הכנסת נראה לך שאין כלום עד שתיכנס לחדרים ולאזורים שבחדרים

ז'ק אוחיון:  חצי בית הכנסת בנוי מחול ולא מבטון

ז'ק אוחיון:  יש הרבה סדקים וסכנה גדולה פה, לפחות בחצי מבית הכנסת יש סכנה

ז'ק אוחיון:  זה מה שיש פה

מר דלויה: יש פה סדקים עמוקים, צריך ממש לפתוח אותם ולחזק אותם עם עמודים כדי לראות שהנזקים הם לא יותר עמוקים, אלה הדברים הדומיננטיים

מר דלויה:  דברים שלא נראים לעין אבל ברגע שיש סדקים אחרי רעידת אדמה זה מאוד מאוד דומיננטי

מר דלויה:  עם קצת מההבנה שלנו כמשפחת דלויה בישראל וכחברת בנייה, אני חושב שהנזקים קצת יותר עמוקים ממה שרואים ממראית עין, וצריך להיכנס קצת יותר עמוק לדברים

מר דלויה:  לכן, אין כניסה לנשים לחלק העליון

ז'ק אוחיון: אם ירד גשם אני חושב שיהיו יותר נזקים

ז'ק אוחיון:  הגג עצמו לא עשוי מבטון, המים יחדרו ותהיה סכנה שהמים ייכנסו לסדקים האלה

ז'ק אוחיון:  כל המלאח בנוי בצורה הזאת

עודד פורר: חבר הכנסת ארז מלול, רצית לומר כמה דברים

ארז מלול: שנה טובה לכולם, אני מכהן כיושב-ראש השדולה לקשרים בין יהדות מרוקו וישראל

ארז מלול:  מתוקף תפקידי התעניינתי ואני בקשר עם הקהילות איך ניתן לסייע

ארז מלול:  אני מדגיש שמלבד ההריסות, ההרוגים והפצועים חייבים לשקם את כל הקהילה היהודית שם כי היא נפגעת

ארז מלול:  חייבים לעזור לכל המדינה, בפרט כשמדובר בקהילה מוסלמית שהעזה וחתמה על הסכם שלום עם ישראל, המלך הצליח ועשה את השלום

ארז מלול:  אנחנו חייבים לנסות לסייע למדינה ביתר שאת דרך כל הארגונים שעובדים עם מרוקו: משרד החוץ, הסוכנות היהודית והמוסד

ארז מלול:  אנחנו עם כלים הפרלמנטרים שעומדים לרשותנו עומדים לרשות כל המוסדות האלה, לרשויות הקהילה היהודית

ארז מלול:  אנחנו זמינים למה שצריך

ארז מלול:  דיברתי עם ארגון איחוד הצלה שנסעו עוד לפני שקיבלו אישור, הם הגיעו לשם, עזרו ועשו טוב לעם היהודי ולמדינת ישראל

ארז מלול:  אנחנו חייבים להמשיך ולסייע בכל מה שנדרש

ארז מלול:  תודה רבה

עודד פורר: תודה רבה

עודד פורר:  הסוכנות היהודית, בבקשה

שי פלבר: אני מהסוכנות היהודית

שי פלבר:  אגיד את העדכון מצידנו, אני אדבר על הפן הקהילתי בשלב הזה

שי פלבר:  ברגע שהתחילו האירועים אנחנו העברנו סיוע תקציבי חירום

עודד פורר: בקרן הביטחון?     

שי פלבר: לא, לא

שי פלבר:  עוד לפני קרן הביטחון, תכף אני אתייחס גם לזה

שי פלבר:  העברנו סיוע כספי של כמה אלפי דולרים לטובת סיוע ונשיא הקהילה

ארז מלול: למי העברתם?     

שי פלבר: העברנו דרך קובי

עודד פורר: לקהילה

שי פלבר: כן, סיוע חירום מיידי לקהילה במרקש

שי פלבר:  העברנו סיוע כספי דרך קובי לצרכי חירום, לרכישת מזון והתארגנות למי שצריך

שי פלבר:  לגבי בית הכנסת, אנחנו מבינים שיהיה שיקום של בית הכנסת ודרך קרן הביטחון נוכל לסייע

שי פלבר:  יהיה תהליך של שיקום וכל מה שקשור לטובת אמצעי ביטחון

שי פלבר:  אמצעי מיגון שהם חלק – לאו דווקא מיגון של מצלמות – אם נדרשים חיזוקים למבנה כדי למנוע פיגועים ודברים מהסוג הזה, אנחנו פתוחים לסייע בהקשר הזה

עודד פורר: חבר הכנסת אלקין

זאב אלקין: תודה רבה, אדוני היושב-ראש

זאב אלקין:  אני רוצה לברך אותך על קיום הדיון הזה במהירות

זאב אלקין:  אני חושב שזה מאוד חשוב וזה בוודאי תפקידה של ועדת העלייה, הקליטה והתפוצות

ארז מלול: בגלל שהתפוצות בסוף, הרבה פעמים שוכחים שהוועדה עוסקת גם בתפוצות

זאב אלקין: אני אגלה לך סוד ידוע, אם לא יהיו תפוצות לא תהיה עלייה וקליטה

זאב אלקין:  הדברים קשורים אחד בשני וכמובן חובתה של מדינת ישראל במצבים האלה לבוא לעזרתה של הקהילה היהודית בכלים השונים שעומדים לרשותה

זאב אלקין:  יש גם את המוסדות הלאומיים והסוכנות היהודית בראשם

זאב אלקין:  המדינה יודעת לסייע גם דרכם כשהיא רוצה, לא רק לאשר להם לסייע

זאב אלקין:  הם יודעים לסייע והמדינה יכולה להיעזר בהם כערוץ להעברת סיוע, לפעמים זה יותר יעיל ופחות רגיש מבחינה מדינית ולא הייתי פוסל את זה מראש

זאב אלקין:  למדינה עצמה יש כלים, יש את משרד החוץ שבדרך כלל עובד מול המדינה כולה

זאב אלקין:  יש את משרד התפוצות שיכול לעבוד מול קהילה יהודית באופן פרטני

זאב אלקין:  לכן, יש פה בהחלט מקום למדינת ישראל לבוא – בלי שום קשר לסיוע הכללי שהצענו ולא הזדקקו לו או לא רצו להזדקק לו – לעשות פעולה מכוונת לסיוע לקהילה היהודית שהיא הכרחית

זאב אלקין:  אלה בדיוק הרגעים שבהם נבחנת העמדה הבסיסית של התנועה הציונית, שמדינת ישראל היא המרכז של העם היהודי כולו, והיא נועדה לסייע ליהודים בעת צרה בעולם כולו

עודד פורר: תודה רבה, חבר הכנסת אלקין

עודד פורר:  מכאן אני רוצה לפנות למשרדי הממשלה

עודד פורר:  כמו שנאמר, חס וחלילה, תמיד כשמדינת ישראל נזקקה ידענו לפנות לתפוצות כדי שיעזרו לנו

עודד פורר:  עדיין אוספים שם כספים ומבקשים מפה, כל קהילה לפי יכולתה ולפי כוחה

עודד פורר:  יש מצבים שמדינת ישראל צריכה לסייע לתפוצות, וזה בהחלט אחד מהרגעים

עודד פורר:  צריך להפריד בין ההצעה שמדינת ישראל מציעה למדינות שחוות משברים הומניטריים בסיוע הומניטרי שהמדינה יודעת לתת, לבין מה שאנחנו מדברים עליו עכשיו, על הקהילה היהודית ועל שימור המוסדות היהודים

עודד פורר:  אני רוצה לשמוע את משרד החוץ ואת משרד התפוצות בהיבטים האלה

עודד פורר:  משרד החוץ, בבקשה

יפית עזר: שלום, תודה

יפית עזר:  אני סגנית מנהל מחלקת מצרים ומגרב במשרד החוץ

יפית עזר:  עם היוודע דבר האסון הנורא ממשלת ישראל הציעה סיוע למרוקו

יפית עזר:  כפי שידוע, מרוקו קיבלה סיוע ממספר מצומצם מאוד של מדינות ובינתיים לא אישרה סיוע רשמי מישראל, כפי שלא אישרה סיוע ממדינות נוספות

יפית עזר:  באופן עקרוני משרד החוץ מציע סיוע לממשלה ועל הסיוע לעבור את האישורים של הרשויות המרוקאיות

יפית עזר:  אנחנו ממשיכים להיות בקשר עם הרשויות במרוקו, גם דרך הנציגות שלנו ברבאט וגם פה בירושלים

עודד פורר: אתם בדקתם מול הממשלה לגבי מצב הקהילה שם? מבחינת הממשלה, האם לממשלת מרוקו יש איזשהו - - -      

יפית עזר: הנציגות שלנו ברבאט בקשר רצוף עם חברי הקהילה במרקש, ראש הנציגות ערך את חג ראש השנה עם חברי הקהילה

יפית עזר:  כפי ששמענו מקובי, גם אנחנו שמענו דיווחים דומים מרבאט על שני בתי הכנסת שניזוקו ועוד מספר בתים

יפית עזר:  אנחנו ממשיכים להיות בקשר עם הרשויות במרוקו ולבחון אפשרות לסיוע

יפית עזר:  אבל אנחנו ממתינים לקבל אור ירוק מצידם

עודד פורר: נשמע שיש בעיה, לפחות בבית הכנסת במרקש, שצריך לעשות שם כמה חיזוקים בעיקר לקראת החורף לפני שיתחיל הגשם

עודד פורר:  משרד התפוצות, אתם באיזושהי פעילות בנושא?      

מרגריטה ספיצ'קו שיין: אני ראש אגף תפוצות במשרד התפוצות

מרגריטה ספיצ'קו שיין:  כולנו במשרד מאמינים שזאת מהותנו ובשביל זה הוקמנו, קודם כול, כדי לדעת לתת את המענה בצורה המהירה ביותר

מרגריטה ספיצ'קו שיין:  למזלנו יש למשרד המון פלטפורמות שאנחנו פועלים בהן ואנחנו יחסית יודעים להוציא פעילות לפועל מאוד מאוד מהר, מבלי שזה כרוך בהרבה תהליכים ביורוקרטים מסביב

מרגריטה ספיצ'קו שיין:  אחת הפלטפורמות היא מוזאיק יונייטד שהנציגים שלהם נמצאים פה, והם תכף ירחיבו ספציפית על הפעילות שלהם

שלומית אבינח: אפשר לעצור? זה ראש הקהילה במרקש, ג'קי קדוש

עודד פורר: ג'קי, שלום, מה שלומך?      

ג'קי קדוש: ברוך השם, ברוך השם

עודד פורר: אנחנו ביקרנו אצלך לפני שלושה או ארבעה חודשים בערך

עודד פורר:  אתה יכול לתאר לנו את המצב של הקהילה נוכח רעידת האדמה?       

ג'קי קדוש: עבר כבר שבוע ואנחנו יודעים פחות או יותר מה קרה, מה קורה היום וכולי

ג'קי קדוש:  עברנו, וכשאני אומר עברנו אני לא מדבר על עצמי או על הקהילה, אלא בכלל, כי אנחנו חלק מהמרוקאים

ג'קי קדוש:  קשה לנו מאוד כי אנחנו נולדנו שם, גדלנו שם ואנחנו חיים שם

ג'קי קדוש:  זה דבר שכואב לנו בוודאי כשאנחנו מסתכלים על מה שקרה בכפרים, בחיים שלי לא ראיתי דבר כזה

ג'קי קדוש:  אנחנו מרגישים היום הרגשה קשה מאוד על מה שקורה בכפרים

ג'קי קדוש:  בקהילה שלנו

ג'קי קדוש:  כל הכבוד לממשלה, כל הכבוד להם, הם ממש דואגים

ג'קי קדוש:  אתמול באה משלחת ויצרו איתי קשר מהממשלה, יצאנו איתם והם ראו את הכול, הם ממש דואגים ממה שקרה

ג'קי קדוש:  ברוך השם, לא קרה כלום לאנשי הקהילה, וברוך השם, אף אחד לא נפגע או קיבל אבן על הראש

ג'קי קדוש:  גם שלשום, ביום ראשון בראש השנה, קיבלנו את השגריר האמריקאי לבית הכנסת, הוא ביקש שנזמין אותו והוא בא ודיבר מהלב

ג'קי קדוש:  הוא אמר שהם אתנו ולצידנו ושהם רוצים לעזור במה שאפשר

ג'קי קדוש:  כל הכבוד לכולם, וגם כל הכבוד לכם שאתם ממש דואגים ורוצים להשתתף ולעזור לנו

ג'קי קדוש:     הייתה לי הזדמנות לדבר עם הרדיו ועם כמה עיתונאים ולהגיד באופן ברור שיש אנשים, לצערנו הרב, שמשתמשים במצב הזה כדי לקבל כסף על חשבוננו – על חשבון הקהילה

ג'קי קדוש:  אני נגד הדבר הזה, אני חס וחלילה לא נותן לאף אחד להיכנס ולהשתמש בקהילה שלנו כדי לעשות כסף על חשבוננו – אין דבר כזה

ג'קי קדוש:  אני אומר באופן ברור מאוד, ברוך השם, הכול בסדר

ג'קי קדוש:  יש כמה אנשים שרוצים לעזור, האמריקאים רוצים לעזור אבל לעזור בחוכמה, ברצינות ובאמת – לא סתם

ג'קי קדוש:  דרככם אני רוצה להגיד, שכל אחד ואחד שרוצה לעזור מהלב שלו – תודה רבה, תודה, השם ישמור אתכם

ג'קי קדוש:  מי שיש לו חשבונות בתוך הראש שלו ורוצה להשתמש בנו – אין דבר כזה

ג'קי קדוש:  אני לא נותן לו דרך להיכנס ולהשתמש בקהילה היהודית של מרקש – חס וחלילה

עודד פורר: תודה רבה

עודד פורר:  ג'קי, המסר שלנו הוא שמדינת ישראל איתכם ורוצה לעזור איפה שצריך כדי לשמר גם את הקהילה, את המבנים של הקהילה ואת המוסדות של הקהילה, ולכן הדיון הזה

עודד פורר:  קיבלנו בדיוק דיווח ממשרד התפוצות והייתי רוצה לדעת איך נערכים

ארז מלול: מסייה ג'קי, אני חבר הכנסת ארז מלול, איך אתם מסתדרים עם ההיערכות לחגים מבחינת אוכל? יש כאלה שמקפידים על כשרות, כל היבוא וכל שאר הדברים, אתם מסתדרים עם הדברים האלה או שהשנה זה קשה מתמיד?      

ג'קי קדוש: למה צריך להיות קשה מתמיד? אני חושב שאנחנו ראינו דרך קובי יפרח שמצא כמה דרכים להביא בחורים ומתנדבים שבאו ועוזרים לנו

ג'קי קדוש:  תודה רבה

ג'קי קדוש:  ולכן, אין הבדל, מה נשתנה? כלומר, ברוך השם הכול בסדר

ג'קי קדוש:  אם יש אנשים שרוצים לבוא ולעזור לנו, בבקשה, תודה להם

עודד פורר: משרד התפוצות, סליחה, קטענו אותך באמצע הדיווח

מרגריטה ספיצ'קו שיין: ג'קי אמר את מה שיוצא מאיתנו

מרגריטה ספיצ'קו שיין:  כל העבודה שלנו היא למעשה באמצעות פלטפורמת ההתנדבות של שלום קור שהיא חלק ממוזאיק יונייטד שהנציגים שלה יושבים פה איתנו היום, הם תכף ירחיבו

מרגריטה ספיצ'קו שיין:  ברגע שקרה האסון במרוקו הכנסנו לפעולה כל אפיק פעילות שיכולנו בהפעלת מתנדבים במרוקו

מרגריטה ספיצ'קו שיין:  גם בתוך הקהילה היהודית ובהקשר של הקהילה היהודית במוסדות ובמבנים, ובכל מה שאנחנו יכולים לעזור שם

מרגריטה ספיצ'קו שיין:  מהצד השני יש גם את העבודה בקהילה הכללית, אנחנו עובדים עם כולנא, עם איחוד הצלה ועם כל ארגוני המתנדבים שיש להם אפשרות לפעול שם

מרגריטה ספיצ'קו שיין:  אני אתן למאיר ולמריה להרחיב לגבי זה ועל הפעילות

עודד פורר: בבקשה

יחיאל מאיר הולץ: תודה, אני מנכ"ל מוזאיק אבל אני חושב שיותר נכון שמריה תדבר פה, היא מנהלת פרויקט ההתנדבות שלנו, של שלום קור

יחיאל מאיר הולץ:  היא בקשר ישיר עם הארגונים, גם עם קובי שנמצא פה איתנו, עם איחוד הצלה, עם קדנה, עם הצלה ללא גבולות ועוד אחרים

יחיאל מאיר הולץ:  מריה, בבקשה

מריה יוסים: 24 שעות אחרי שהתרחשה רעידת האדמה רוב הנציגים כבר היו במקום

מריה יוסים:  בגלל שאנחנו ארגון שהוא NGO יכולנו לשלוח את ה-NGO’s האחרים

מריה יוסים:  אנחנו כרגע עובדים עם חמש יוזמות ביניהם קובי מכולנא שעדיין פועל בשטח

עודד פורר: מה הפעילות בשטח? אתם אומרים פועלים, פועלים ופועלים

שלומית אבינח: מה אתם עושים? תפרטו

מריה יוסים: ממש התנדבות של הצלה

מריה יוסים:  אנחנו מדברים על הענקת סיוע של תרופות ומזון, סיוע רפואי, סיוע של פסיכולוגים וכל מה שנוגע בסיוע חירום

מריה יוסים:  כאשר אנחנו נעזרים במתנדבים בלבד, אצל קובי מכולנא פועלים בין 20 ל-22 מתנדבים

מריה יוסים:  כל היוזמות משלבות מתנדבים מקומיים מיהדות מרקש ומקזבלנקה, תלוי ביוזמות

מריה יוסים:  רוב היוזמות כבר סיימו את השלב הראשון של הסיוע המיידי

מריה יוסים:  כלומר רובם שבו ארצה חוץ מאיחוד הצלה שנשארים לעוד מספר ימים

מריה יוסים:  קובי מכולנא ממשיך לפעול מכיוון שהוא נמצא שם באופן שגרתי, הוא עוזר בכל הקשור לנושא ההיערכות לחגים, כל הפינוי של בית הכנסת שקרס וכל מה שנוגע לקהילה היהודית

עודד פורר: איך נערכים לשיקום של המבנים?      

מריה יוסים: זה השלב השני של הסיוע וכרגע אנחנו בוחנים את היוזמות הנוספות שיש ויהיו ויתפתחו עם הזמן

מריה יוסים:  יוזמות מקומיות יחד עם ארגונים ישראלים ויהודים

מריה יוסים:  זה יכול להיות training the trainers ממש שיתוף פעולה עם הקהילה המקומית ועם ארגונים יהודית ישראלים

עודד פורר: אריה, מה שלומך? ברוך הבא

אריה ביבי: שלום, אדוני היושב-ראש

אריה ביבי:  אני ראש משלחת הסוכנות היהודית במערב אירופה וגם במרוקו

שי פלבר: בוגר הקהילה, יש לומר

אריה ביבי: בוגר הקהילה

אריה ביבי:  אם יורשה לי בחצי דקה, ברמה האישית, אימא שלי היא ניצולת רעידת האדמה בשנת 1960 באגאדיר, בה נספו שלושת האחיות שלה ואמא שלה

אריה ביבי:  אין דרך לתאר את ההתרגשות כששמעתי על האירוע ועל זה שבסגירת המעגל יש לי את הזכות לנסות ולעזור כאן ברעידה הנוכחית

אריה ביבי:  באופן כללי, לשאלתך, היושב-ראש, קרן הביטחון שלנו, שי פירט בנושא

אריה ביבי:  אנחנו נעזור למבני בתי הכנסת כי יש עדיין חשש מכל מיני דברים שיכולים לקרות בתוך בתי הכנסת

אריה ביבי:  אדוני היה שם וראה את המקום, וביחד עם נשיא הקהילה מר קדוש ועם קובי אנחנו פועלים כדי לשמר ולבדוק שהכול ילך כשורה בתוך בית הכנסת

אריה ביבי:       לגבי המבנים של הקהילה עצמה, כמו שהיושב-ראש אמר, זה עניין של שלטונות מרוקו

אריה ביבי:  בסופו של דבר, אנחנו לא יכולים להתערב כרגע כל עוד השלטונות לא בודקים

אריה ביבי:  יש את מהנדס העיר ועוד כל מיני פעולות שצריכות להיעשות על מנת לראות מה המצב, ואני חושב שזה מוקדם מדיי

עודד פורר: הם הגיעו כבר?      

אריה ביבי: כן

אריה ביבי:  אני חושב, אני לא יודע אם קובי היה כאן, אני הגעתי באיחור, אני מתנצל

אריה ביבי:  הוא דיבר?      

עודד פורר: כן

אריה ביבי: אני יודע שמהנדס העיר היה בחלק מהמקומות, כדי לראות איפה ניתן להמשיך לחיות ואיפה עדיין יש בעיה

אריה ביבי:  לכן, אנחנו מחכים לראות מה בסופו של דבר יקרה וכדי לראות מה היקף העזרה שיצטרכו

אריה ביבי:  במידה ויצטרכו אותנו ואנחנו שמענו את הדברים של ג'קי, אנחנו נכבד כל החלטה שלהם בנושא הזה

אריה ביבי:  אני חייב לומר שהמחנכים שלנו בקזבלנקה שאדוני היושב-ראש ראה אותם, הגיעו עם משלחת של תלמידים מבית הספר מקזבלנקה כדי לעזור וכדי לתמוך

אריה ביבי:  אני חושב שזה היה חשוב ומרגש לראות אותם

אריה ביבי:  יש תמונה מאוד מרגשת שבה רואים את תפילת המנחה ואת התפילה של חלק מהמתנדבים המוסלמים ליד מתפללים ביחד ומתנדבים ביחד – בהחלט תמונות יפות ומרגשות ואנחנו כאן לכל עזרה שיצטרכו שם במקום

אריה ביבי:  אני חייב להגיד שגם בקזבלנקה, אומנם לא היה פה דיווח, אבל גם שם הקהילה חוותה חוויה לא נעימה

אריה ביבי:  כאשר ביום שישי בלילה, בשעה 11 בלילה, כל הקהילה התכנסה אל תוך בית הספר היהודי שם, בנווה שלום, איפה שהיינו

אריה ביבי:  הם חיכו עד אחת בלילה כי חששו שתהיה עוד רעידה

אריה ביבי:  ולכן, גם הקהילה בקזבלנקה חוותה טראומה מסוימת מהמצב

אריה ביבי:  הצוותים הפסיכולוגים של הסוכנות היהודית עומדים איתם בקשר, במידה ויצטרכו אנחנו כאן לעזרה בכל נושא

עודד פורר: תודה רבה

עודד פורר:  בנימין רוטלנד, מהפדרציות היהודיות בצפון אמריקה

עודד פורר:  הבנתי שגם אתם נרתמתם לעניין

בנימין רוטלנד: כמו בכל מקרה שמשפיע על הקהילות היהודיות בעולם פתחנו קמפיין גיוס כספים, שמיועד גם לעזור לקהילה היהודית וגם לעזור לקהילה הלא יהודית

בנימין רוטלנד:  אנחנו פועלים באמצעות הסוכנות השותפה הקבועה שלנו, ועם הג'וינט השותפה השנייה

בנימין רוטלנד:  דרכם אנחנו פועלים כדי לעזור לקהילה

עודד פורר: תודה

עודד פורר:  קובי יפרח, בבקשה

קובי יפרח: אני רק אחזק את מה שאמר ראש הקהילה לגבי כל הנושא של הארגונים שמגיעים לכאן ורוצים לעשות טוב, אבל על הדרך באמת אנחנו רואים את זה וזה באמת מצער

קובי יפרח:  המבנים ומה שהקרן לביטחון עשתה במשך השנתיים האחרונות בתחזוקת המבנה הזה ובפתיחת הדלתות שראיתם שם, יושב-ראש הוועדה היה שם וראינו את הפתיחה של הדלתות שקרן הביטחון עזרה לנו

קובי יפרח:  הדבר הזה באמת סייע לנו ואנחנו מקווים מאוד שנפעל בדרכים כמו שפעלנו בעבר ונמשיך לפעול כך על מנת לחזק גם את המבנה, גם את בית הכנסת וכמובן גם את החוסן הרוחני של הקהילה

עודד פורר: תודה רבה

עודד פורר:  מישהו רוצה להוסיף עוד משהו לדברים שנאמרו, משרדי הממשלה? הסוכנות? אני רוצה לסכם את הדיון

עודד פורר:  ראשית, אני שמח לשמוע מהקהילה שבסך הכול לא נפגעו בנפש, יש נזקים לרכוש שאפשר להתמודד איתם ויודעים להתמודד איתם

עודד פורר:  אני שמח לשמוע שהרבה מאוד גופים נרתמים לסייע וגם משרדי הממשלה – לפחות זה מה שאני מרגיש פה – נמצאים בתמונה

עודד פורר:  הבקשה שלי להעביר מסר, אתם לא לבד ומדינת ישראל איתכם ואנחנו פה בלב ובמה שאנחנו יכולים לסייע, וזה מסר חשוב

עודד פורר:  מבחינת ישראל ערבים זה לזה

עודד פורר:       בהמשך אני מבקש מהסוכנות היהודית, אריה, שי, תעדכנו אותנו ככל שנדרש, אם יש בעיות כלשהן שמתעוררות בדרך, אם יש איזושהי פעילות שנדרשת

עודד פורר:  וגם מראשי הקהילה, ככל שתידרש עוד עזרה אנחנו נשמח לסייע

עודד פורר:  אני שמח לשמוע שהדברים נמצאים בנתיב הנכון, זאת הייתה המטרה של הישיבה, לראות שאנחנו בכיוון הנכון גם מול הקהילה

עודד פורר:  בסוף יש שם מורשת עתיקה, גם של בית הכנסת וגם של בית העלמין שחשוב לשמור אותה וחשוב לדאוג שהיא תישאר לדורות

עודד פורר:  יש לנו את הזכות ואת היכולת לעשות את זה היום, ואני חושב שבהחלט צריך לפעול לזה

עודד פורר:  שיהיה גמר חתימה לכולם, הישיבה נעולה